KIRJALLINEN KYSYMYS E-1606/01 esittäjä(t): Juan Naranjo Escobar (PPE-DE) komissiolle. Yliopisto-opinnot aloittavien opiskelijoiden määrän kehitys.



Virallinen lehti nro 115 E , 16/05/2002 s. 0004 - 0005



KIRJALLINEN KYSYMYS E-1606/01 esittäjä(t): Juan Naranjo Escobar (PPE-DE) komissiolle (1. kesäkuuta 2001) Aihe: Yliopisto-opinnot aloittavien opiskelijoiden määrän kehitys Eurooppalaisissa yliopistoissa opintonsa aloittavien opiskelijoiden määrä on viime vuosina vähitellen laskenut. Useissa yliopistoissa opiskelijoiden määrän kasvu on jopa ollut negatiivista. Opiskelijamäärien vähentyminen on tähän asti vaikuttanut merkittävästi ylemmän korkeakoulututkinnon suorittaneiden määrään ja siten myös julkissektorin virkoihin, mutta tulevaisuudessa sillä voi olla vaikutusta myös opettajien työpaikkoihin. Ilmiö on osoitus paitsi syntyvyyden laskusta myös siitä, että nuoret valitsevat yliopistojen tarjoamien opinto-ohjelmien sijasta yhä useammin muun ammatillisen koulutuksen. Voiko komissio vahvistaa, onko edellä esitetty suuntaus yleinen alemman ja ylemmän korkeakouluasteen opetuksessa kaikissa jäsenvaltioissa? Jos näin on, pitääkö komissio tarpeellisena antaa suurempaa painoa ammatillisen koulutuksen ohjelmille sellaisia opiskelijoita ajatellen, jotka haluavat oppia jonkun käytännön ammatin? Jos tällainen suuntaus voidaan vahvistaa, miten komissio aikoo käsitellä kysymystä yliopistojen järjestämästä ammatillisesta koulutuksesta? Viviane Redingin komission puolesta antama vastaus (3. syyskuuta 2001) Komission tekemät Euroopan tasoiset tilastoanalyysit perustuvat Eurostatilta saataviin tilastotietoihin. Tuoreimmat Eurostatin tiedot, jotka koskevat korkeakouluopiskelijoiden määrää, liittyvät lukuvuoteen 19981999. Eurydicen julkaisu Key data on education in Europe 1999/2000 julkaistiin vuonna 2000 Eurostatin tilastojen perusteella. Se kattaa vuodet 19751997 ja on tuorein Euroopan laajuinen tutkimus yliopisto-opintoja harjoittavien opiskelijoiden määrästä. Merkittävä havainto tutkimuksessa oli, että opiskelijoiden määrä on enemmän kuin kaksinkertaistunut viimeisten 20 vuoden aikana. Määrän lisääntyminen on ollut erityisen nopeaa Kreikassa, Espanjassa, Irlannissa ja Portugalissa. Määrä on pienentynyt hieman ainoastaan Ranskassa ja Alankomaissa. Eurostatin tilastot yliopisto-opintoja harjoittavien opiskelijoiden määrästä lukuvuonna 19981999 vahvistavat tämän kasvusuuntauksen jopa Ranskassa, jossa aikaisemmin oli havaittavissa määrän vähenemistä. Korkeakouluopiskelijoiden määrä riippuu erittäin suuresti korkeakoulujärjestelmästä kussakin jäsenvaltiossa. Valintamenettelyt ja opiskelupaikkojen määrälliset rajoitukset, kuten pääsykiintiöjärjestelmä, vaikuttavat opiskelijoiden määrään. Itsenäisten valintamenettelyiden yhtenä syynä on työmarkkinatarpeiden huomioon ottaminen, mutta muillakin tekijöillä on vaikutusta. Euroopan korkeakoulumaailman uudet suuntaukset elinikäisen oppimisen edistämiseksi ja erilaisten oppijaryhmien tarpeiden huomioon ottaminen korkeakoululaitoksissa asettavat haasteita sekä korkeakoulujen rakenteelle että niihin opiskelemaan pääsylle. Kehityksen yhtenä tuloksena saattaa olla yliopisto-opinnot aloittavien opiskelijoiden määrän lisääntyminen Euroopassa. Näin ollen komissio ei voi vahvistaa arvoisan parlamentin jäsenen kuvaamia suuntauksia. Komission toteuttamat toimet elinikäisen oppimisen, sähköisen oppimisen ja koulutuksen ja työllisyyden välisten yhteyksien edistämiseksi edesauttavat kuitenkin korkeakoululaitoksia toimimaan avoimemmin yhteiskuntaan ja työelämään nähden.